Document ID: 31984R1555

31984R1555
L 150/4
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EИО) № 1555/84 НА СЪВЕТА
от 4 юни 1984 година
за изменение на Регламент (EИО) № 3671/81 относно вноса в Общността на определени селскостопански продукти с произход от Турция
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност, и по-специално член 113 от него,
като взе предвид предложението на Комисията,
като има предвид, че Регламент (EИО) № 3671/81 (1) определя, че когато съгласно членове 25 и 25a от Регламент (EИО) № 1035/72 (2), Комисията въвежда компенсаторна такса за вноса на определени плодове и зеленчуци, произхождащи от Турция, тя същевременно въвежда отново за тези продукти мито на равнището, прилагано преди 1 януари 1981 г.;
като има предвид, че прилагането на гореспоменатата разпоредба може, в случая на определени продукти, да доведе до налагане на Турция на мито, което е по-високо от това, относно което е постигнато съгласие да се прилага от 1 януари 1981 г. за всички трети страни, които не се ползват от специален режим на внос в Общността;
като има предвид, че член 1 от Регламент (EИО) № 3671/81 следва да бъде изменен; като има предвид, че следва да се вземе предвид режимът, който беше приложим на 31 декември 1980 г. към вноса на продукти с произход от Турция съгласно Споразумението за асоцииране,
ПРИЕ НАСТОЯЩИЯ РЕГЛАМЕНТ:
Член 1
Член 1 на Регламент (EИО) № 3671/81 се заменя със следния текст:
„Член 1
Когато съгласно членове 25 и 25a от Регламент (EИО) № 1035/72, Комисията въвежда компенсаторна такса върху вноса на определени плодове и зеленчуци с произход от Турция, тя същевременно въвежда отново:
-
за онези продукти с произход от Турция, които на 31 декември 1980 г. не са ползвали преференциална тарифа в рамките на режима, произтичащ от Споразумението за асоцииране, приложимото мито за трети страни, които се ползват от клаузата за най-облагодетелствана нация,
-
за онези продукти с произход от Турция, които се ползват от специален режим по Споразумението за асоцииране, митото съгласно Общата митническа тарифа, приложимо към настоящия момент към страните, които се ползват от клаузата за най-облагодетелствана нация, намалено в съответствие с разпоредбите на преференциалния режим, в сила на 31 декември 1980 г.“
Член 2
Настоящият регламент влиза в сила в деня на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 4 юни 1984 година.

Labels: 3
17
18